กกต.เดินหน้ารับฟังความเห็นของประชาชน เกี่ยวกับกฎหมายประกอบรัฐธรรมนูญ ทั้ง 2 ฉบับ ก่อนเสนอ ครม. ส่งให้สภาพิจารณา
พันตำรวจเอก จรุงวิทย์ ภุมมา เลขาธิการคณะกรรมการการเลือกตั้ง กล่าวถึงความคืบหน้าการจัดทำกฎหมายประกอบรัฐธรรมนูญ ว่าด้วยการเลือกตั้ง ส.ส. ที่มีทั้งหมด 37 มาตรา ว่า ล่าสุดได้ส่งไปให้ กกต. จังหวัดทั่วประเทศเปิดรับฟังความคิดเห็นของประชาชนแล้ว ตั้งแต่เมื่อวานนี้ และจะต้องดำเนินการให้แล้วเสร็จภายใน 15 วัน จากนั้น กกต. จะรวบรวมรายละเอียดเสนอต่อคณะรัฐมนตรีทันที ซึ่งขั้นตอนต่อไปขึ้นอยู่กับคณะรัฐมนตรี ว่าจะเสนอร่างต่อสภาพิจารณาเมื่อใดส่วนร่างกฎหมายประกอบรัฐธรรมนูญว่าด้วยพรรคการเมือง อยู่ระหว่างการยกร่าง คาดว่าจะแล้วเสร็จภายใน 1 ถึง 2 วันนี้ ซึ่งจะมีการพิจารณารายละเอียดเรื่องการจัดทำไพรมารีโหวตให้เหมาะสมกับสถานการณ์ และเมื่อดำเนินการเสร็จสิ้นแล้วก็จะเข้าสู่กระบวนการรับฟังความคิดเห็นก่อนเสนอคณะรัฐมนตรีต่อไปกกต. จะเร่งยกร่างกฎหมายทั้งสองฉบับให้แล้วเสร็จ ตามกรอบของกฎหมาย เพื่อให้สอดคล้องกับรัฐธรรมนูญที่มีการแก้ไขเพิ่มเติมฉบับปัจจุบัน